送裘司直得請西歸
作者：真德秀
朝代：宋

paragraphs: 輕舸龍山頭，木蘭作雙櫓。
飄然裘司直，乘向南昌去。
問君鵷鸞中，脫身遽如許。
棲遲三十年，始得官掌故。
小須上上考，豈不登省戶。
自言野心性，瞇目九衢霧。
修竹歲云晚，萱草秋亦暮。
嗷嗷投林鳥，猶得反其哺。
江西父母邦，非復昔饒裕。
蠻煙一腥穢，樂歲且狼顧。
遺黎空杼軸，行旅窘刀布。
天門窈萬里，可望不可籲。
君今佐元帥，精采繫一路。
瘡痍俟滌濯，畫諾歸佽助。
先聲路人喜，高節懦夫慕。
遄當再前席，一正天子度。
白鷗沒浩蕩，蒼鶻在指呼。
我亦南陔人，扁舟從此具。